**Β΄ ΣΤΑΣΙΜΟ**

**ΣΤΙΧΟΙ 583 – 630**

**ΕΡΜΗΝΕΥΤΙΚΑ / ΠΡΑΓΜΑΤΟΛΟΓΙΚΑ ΣΧΟΛΙΑ**

Το δεύτερο στάσιμο περιλαμβάνει δύο στροφικά συστήματα που αναφέρονται στις συμφορές που πλήττουν τους ανθρώπους . Αφορμή αυτής της αναφοράς είναι ο οίκος των Λαβδακιδών και οι συμφορές που έπληξαν όλες τις γενιές του . Μόνο την παντοδυναμία του Δία δεν την καταβάλλει τίποτα . Ακόμη και η ελπίδα για τη σωτηρία είναι απατηλή και παρασύρει πολλούς στο χαμό . Επειδή το περιεχόμενο του στάσιμου είναι μελαγχολικό και απαισιόδοξο , κατά τη σκηνική παρουσίαση η μουσική του αυλού , που θα συνοδεύει τα βήματα του Χορού, πρέπει να είναι ανάλογη .

**Α΄ Σύστημα**

**Α΄ Στροφή**

Η α΄ στροφή αναφέρεται γενικά στη ζωή και τη μοίρα του ανθρώπου . Ο εναρκτήριος στίχος αφορά τους ελάχιστους ανθρώπους , οι οποίοι έζησαν μια ευτυχισμένη και χωρίς συμφορές ζωή . Ενώ, όμως , για την περίπτωση αυτών των ανθρώπων αφιερώνεται ένας στίχος , για όλους τους υπόλοιπους , οι οποίοι βρέθηκαν στη δίνη θεόσταλτων συμφορών , αφιερώνεται το υπόλοιπο της στροφής .Η αντίθεση ανάμεσα στις δύο κατηγορίες είναι εμφανής και γίνεται εναργέστερη με τη χρήση δυο μεταφορών:

« γεύτηκε ζωή πικρή » - « του σείστηκε συθέμελα το σπίτι , να σέρνει συμφορές σωρό στο σόι δε σώνει » . Τόσο η ευτυχία όσο και η δυστυχία νοούνται σε συνέχεια και δεν αποτελούν μεμονωμένα περιστατικά .

**1 . Στίχοι 586 – 592 :** Η θεϊκή οργή παρομοιάζεται με άνεμο που συγκλονίζει το βυθό της θάλασσας και τα κύματα ξεσπούν στις αντικρινές ακτές . Η παρομοίωση παρέχει στους θεατές οπτικά και ακουστικά ερεθίσματα και μέσα από αυτήν αισθητοποιείται η ασυγκράτητη ορμή με την οποία πέφτουν πάνω στη γενιά του Οιδίποδα οι συμφορές .

**Α΄ Αντιστροφή**

Η α΄ αντιστροφή αναφέρεται συγκεκριμένα στον οίκο του Λαΐου . Ο Χορός με μια υπερβολή παρουσιάζεται ως αυτόπτης μάρτυρας των συμφορών που για αιώνες πλήττουν αυτή την τραγική γενιά . Η κληρονομική κατάρα , μια έννοια με βαρύνουσα σημασία για τους αρχαίους Έλληνες , οδηγεί την οικογένεια στην καταστροφή , καθώς η κατάρα που τη βαραίνει , μεταδίδεται από τη μία γενιά στην άλλη . Υπεύθυνο για την καταστροφή ο Χορός παρουσιάζει κάποιο θεό , ο οποίος κατατρέχει τους απογόνους του Λάιου μέχρι την τελική τους πτώση . Ήταν κοινή αντίληψη των αρχαίων ότι οι συμφορές που τους πλήττουν είναι θεόσταλτες και αποτελούν τιμωρία για κάποιο τους παράπτωμα . Είναι , στην ουσία , η θεϊκή δικαιοσύνη , η οποία επιβάλλεται αρχικά στον κόσμο των ζωντανών και παίρνει διάφορες μορφές .

**2 . Στίχοι 599 – 600 :** Ο Χορός με απογοήτευση και απόγνωση περνά από τον οίκο του Λαβδάκου στην ειδική περίπτωση των δύο εναπομείναντων παιδιών του Οιδίποδα , της Ισμήνης και της Αντιγόνης . Ενώ , λοιπόν , φάνηκε ότι η κατάρα δεν στοιχειώνει πλέον το σπίτι του Οιδίποδα και ότι η γενιά του θα μπορέσει να επιζήσει , κυρίως μέσω της Αντιγόνης , η οποία επρόκειτο να παντρευτεί το Αίμονα , παρόλα αυτά , και οι τελευταίοι απόγονοι του τραγικού βασιλιά της Θήβας οδηγούνται στην καταστροφή .

**3 . Στίχοι 601 – 603 :** Ο Χορός αιτιολογεί την πράξη της Αντιγόνης , την οποία χαρακτήρισε ως αφροσύνη . Ήταν λοιπόν α) η ασυδοσία της γλώσσας ( η αυθάδεια με την οποία η Αντιγόνη αντιμετώπισε τον Κρέοντα ) και β) η τύφλωση του νου ( η παραβίαση του διατάγματος και η ταφή του Πολυνείκη), που την προκάλεσε κάποια Ερινύα , που οδήγησε την Αντιγόνη στο χείλος της καταστροφής .

**Β΄ Σύστημα**

**Β΄ Στροφή**

Μόνο η δύναμη του Δία μένει ανυπέρβλητη και αξεπέραστη στον κόσμο των θνητών . Απέναντι στη βούληση και την ισχύ του Δία , που είναι αιώνια και άφθαρτη , ακούραστη και αγέραστη , καθώς δεν έχει ανάγκη από τον ύπνο ούτε φθείρεται από τα χρόνια , ο αλαζονικός και υπερόπτης άνθρωπος , ο άνθρωπος που δεν γνωρίζει την αδυναμία του και εναντιώνεται στη θεϊκή θέληση , καταστρέφεται . Με βάση το νόμο της αντιθέσεως , ο Χορός « αντιπαραθέτει την αναπόδραστη δύναμη του Δία στη χιμαιρική γνώση των ανθρώπων » . Η αιωνιότητα της θεϊκής ισχύος δηλώνεται με την παράθεση των τριών χρονικών βαθμίδων : παρελθόν , παρόν , μέλλον . Απέναντι στα θεϊκά χαρακτηριστικά (δύναμη, αιωνιότητα , φως ) συνειρμικά αντιπαρατίθενται τα ανθρώπινα ( αδυναμία , το εφήμερο της ζωής , σκοτάδι ) . Ο Χορός καταλήγει με τη διατύπωση του νόμου που ρυθμίζει και κατευθύνει την ανθρώπινη ζωή : ο βίος των ανθρώπων δε σέρνεται πολύ έξω από της συμφοράς το μονοπάτι . Η ζωή των ανθρώπων είναι καταδικασμένη στην καταστροφή , έστω κι αν κάποιες στιγμές φαίνεται ευτυχισμένη .

**Β΄ Αντιστροφή**

Με βάση τον προηγούμενο στίχο ( την επιφανειακή ευτυχία ) ο Χορός χαρακτηρίζει κάθε ελπίδα για την ευτυχία απατηλή και φρούδη . Η επίφαση αυτή διατηρείται ώσπου να διαψευστούν οι ελπίδες όταν ο άνθρωπος φτάσει στη συμφορά . Ο άνθρωπος , ωστόσο , αντιλαμβάνεται την τραγική αλήθεια μόνο όταν καταστραφεί , γιατί μέχρι σε εκείνο το σημείο , έχει την εντύπωση ότι δρα προς όφελός του και ότι πράττει το σωστό .

**4 . ΣΥΝΔΕΣΗ ΤΟΥ ΣΤΑΣΙΜΟΥ ΜΕ ΤΗΝ ΤΡΑΓΩΔΙΑ**

Σε σχέση με το Α΄ στάσιμο ο Χορός εμφανίζεται ολοκληρωτικά αλλαγμένος . Ενώ στο Α΄ στάσιμο υμνούσε τα επιτεύγματα του ανθρώπου με ύφος θριαμβευτικό και περιορίστηκε να αναφερθεί στο θάνατο και στην αστάθεια του ανθρώπου ως τις βασικές του αδυναμίες , στο Β΄ στάσιμο το ύφος του είναι μελαγχολικό , καθώς παρουσιάζει με τα πλέον μελανά χρώματα την αναπόδραστη μοίρα του ανθρώπου . Η διαπίστωση αυτή έρχεται ως επιστέγασμα των όσων συνέβησαν στο Β΄ επεισόδιο

Είναι βέβαιο ότι ο Χορός αναφέρεται στη μοίρα του ανθρώπου έχοντας στραμμένο το βλέμμα του προς την Αντιγόνη . Τη δική της πράξη χαρακτήρισε ως αφροσύνη και για αυτή δίνει τις προσωπικές του απόψεις για τα αίτια της πράξης της : η τύφλωση του νου και η ασυδοσία της γλώσσας . Η Αντιγόνη ήταν , επίσης , εκείνη που πίστευε ότι πράττει το σωστό και έτρεφε ελπίδες ότι θα αναγνωριστεί το ιερό της χρέος να θάψει τον αδελφό της . Η μοίρα , λοιπόν , του ανθρώπου συγκεκριμενοποιείται στην περίπτωση της Αντιγόνης . Ωστόσο , οι απόψεις του Χορού μπορούν κάλλιστα να αφορούν και τον Κρέοντα . Ο βασιλιάς της Θήβας χαρακτηρίζεται αλαζονικός , ενώ και αυτός θεωρεί ότι οι απόψεις του είναι οι σωστές , αδυνατώντας να αντιληφθεί ότι παραβιάζει και καταπατά τους θεϊκούς νόμους .

Ο Χορός πάντως δεν προδικάζει τη συνέχεια . Η σκέψη μένει μετέωρη και αυτή η αίσθηση της ασάφειας και της εκκρεμότητας διεγείρει στο έπακρο το ενδιαφέρον των θεατών .

**5 . ΒΑΣΙΚΕΣ ΙΔΕΕΣ ΤΟΥ ΣΤΑΣΙΜΟΥ**

1 ) Η θεϊκή κατάρα κληροδοτείται από γενιά σε γενιά και παύει να ισχύει μόνο όταν εξαλειφθούν όλα τα μέλη της οικογένειας .

2 ) Η μοίρα του ανθρώπου είναι σύμφυτη με τη δυστυχία .

3 ) Μόνο οι θεοί μένουν ανέγγιχτοι από τη δυστυχία καθώς μόνο αυτοί απολαμβάνουν την παντοδυναμία και την αιωνιότητα .

4 ) Οι άνθρωποι οδηγούνται ασυναίσθητα στην καταστροφή , καθώς το μυαλό τους γεμίζει με φρούδες ελπίδες .